Na temelju članka 6., članka 115. i članka 117. Zakona o socijalnoj skrbi („Narodne novine“ broj 157/13, 152/14 i 99/15), članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 i 3/13 – pročišćeni tekst), a u vezi sa Zakonom o lokalnoj i područnoj (regionalnoj) samoupravi („Narodne novine“ broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12 i 19/13), Zakonom o Hrvatskom Crvenom križu („Narodne novine“ broj 71/10), Zakonom o pravima hrvatskih branitelja iz Domovinskog rata i članova njihovih obitelji („Narodne novine“ broj 174/04, 92/05, 02/07, 107/07, 65/09, 137/09, 146/10, 55/11, 140/12, 33/13, 148/13 i 92/14), Nacionalnom strategijom izjednačavanja mogućnosti za osobe s invaliditetom od 2007. do 2015. godine, Akcijskim planom desetljeća za uključivanje Roma 2005. – 2015. godine, Strategijom borbe protiv siromaštva i socijalne isključenosti (2014. – 2020.), Odlukom o socijalnoj skrbi Grada Koprivnice („Glasnik Grada Koprivnice“ broj 4/12, 3/13, 3/14 i 5/15), Pravilnikom o odobrenju jednokratnih pomoći građanima Grada Koprivnice KLASA: 550-01/05-01/04, URBROJ:2137/01-04-05-16, od 19. rujna 2005. godine i KLASA: 550-01/14-01/05, URBROJ: 2137/01-04/3-14-27, od 27. lipnja 2014. godine, Pravilnikom o ostvarivanju prava na pomoć Grada Koprivnice za opremu novorođenog djeteta („Glasnik Grada Koprivnice“ broj 2/10), Strategijom jedinstvene politike za osobe s invaliditetom Grada Koprivnice za 2014. i 2015. godinu („Glasnik Grada Koprivnice“ broj 2/14), Odlukom o zdravom gradu („Glasnik Grada Koprivnice“ broj 3/96, 4/06 i 5/09), Deklaracijom o zdravom gradu („Glasnik Grada Koprivnice“ broj 3/96) i Mjerama aktivne politike zapošljavanja iz nadležnosti Hrvatskog zavoda za zapošljavanje, Gradsko vijeće Grada Koprivnice na \_\_\_ sjednici održanoj \_\_ prosinca 2015. godine, donijelo je

**PROGRAM**

**javnih potreba u socijalnoj skrbi i**

**zdravstvu Grada Koprivnice za 2016. godinu**

**Članak 1.**

Ovim Programom javnih potreba u socijalnoj skrbi i zdravstvu Grada Koprivnice za 2016. godinu (u daljnjem tekstu: „Program“) utvrđuju se:

* potrebe građana, te potiče i osigurava primjena djelotvornih mjera zaštite i unaprjeđenja životnog standarda građana, kao i zbrinjavanja osoba koje u određenim rizičnim situacijama, uslijed nepovoljnih osobnih, gospodarskih, socijalnih i drugih okolnosti, nisu u mogućnosti same, niti uz pomoć članova obitelji, podmiriti osnovne životne potrebe. Također se ostvaruju mjere i programi koji uključuju prevenciju, promicanje promjena i podršku pojedincu, obitelji i skupinama, sa ciljem unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo,
* javne potrebe u području zaštite zdravlja i osiguravanja uvjeta za njihovo ostvarivanje iznad državnog standarda u primarnoj zdravstvenoj zaštiti, radu zdravstvenih ustanova i organizacija civilnog društva koje pružaju zdravstvenu zaštitu te promiču zdrav način života.

1. **PROGRAM SOCIJALNE SKRBI GRADA KOPRIVNICE**

Odlukom o socijalnoj skrbi Grada Koprivnice utvrđena su prava iz socijalne skrbi koja osigurava Grad Koprivnica, uvjeti i način njihova ostvarivanja, korisnici socijalne skrbi i postupak za ostvarivanje tih prava. Provođenjem socijalnog programa na lokalnoj razini građanima se osigurava standard socijalne zaštite iznad standarda utvrđenog zakonom.

Socijalni program Grada Koprivnice provodi se u suradnji s Koprivničko-križevačkom županijom, Centrom za socijalnu skrb Koprivnica, Hrvatskim zavodom za zapošljavanje, Ispostavom Koprivnica, Gradskim društvom Crvenog križa Koprivnica, Hrvatskim zavodom za javno zdravstvo Koprivničko - križevačke županije, odgojno – obrazovnim ustanovama, pružateljima usluga dadilja, nadležnim komunalnim i elektroprivrednim trgovačkim društvima, pružateljima usluga toplinske energije, te organizacijama civilnog društva.

Pomoći u sustavu socijalne skrbi Grada Koprivnice su:

1. **Pomoć za podmirenje troškova stanovanja**

**Plan: 1.780.000,00 kuna**

Sukladno Zakonu o socijalnoj skrbi, jedinica lokalne samouprave dužna je u svom Proračunu osigurati sredstva za ostvarivanje prava na podmirenje troškova stanovanja. Troškovi stanovanja obuhvaćaju troškove najamnine, električne energije, vodnih usluga, odvoza komunalnog otpada, plina, grijanja stambenog prostora i komunalne naknade.

Pomoć za najamninu je novčana naknada za oko 110 obitelji godišnje koje za potrebe stanovanja koriste unajmljen stambeni prostor, a nemaju u vlasništvu, niti suvlasništvu stan, kuću, niti kuću za odmor koje mogu koristiti za stanovanje.

Pomoć za režijske troškove koristi oko 250 obitelji godišnje, u naravi, jer se sredstva doznačuju pružatelju usluga.

Pomoć za troškove ogrjevaje pomoć u novcu ili naravi, oblik pomoći ovisi o odluci Župana, odnosno gradonačelnika, a godišnje ju koristi oko 280 samaca/obitelji koji se griju na kruto gorivo, a sukladno Zakonu o socijalnoj skrbi i Odluci o socijalnoj skrbi Grada Koprivnice. Korisnici zajamčene minimalne naknade ovu pomoć ostvaruju na način da Upravni odjel za društvene djelatnosti Grada Koprivnice podnosi zahtjev Koprivničko-križevačkoj županiji koja donosi rješenje o ostvarivanju prava, te za tu namjenu osigurava sredstva, koja opet raspodjeljuje Grad Koprivnica, a samci i kućanstva koja nisu ostvarili ovo pravo na navedeni način, a ispunjavaju uvjete iz Odluke koju donosi gradonačelnik, Upravni odjel za društvene djelatnosti donosi rješenja te se sredstva isplaćuju na teret Proračuna Grada.

Ostali troškovi stanovanja odnose se na jednokratnu potporu građanima za nabavu osnovnih kućnih potrepština poput štednjaka, hladnjaka, vrata, prozora, priključenja kućanstva na sustave komunalnih i elektroprivrednih sustava i izvođenja radova za priključke i sl., i ostvaruju se u naravi.

1. **Pružanje usluge i podmirenje troškova usluge pomoći u kući**

**Plan: 78.000,00 kuna**

Odnosi se na dostavu obroka na kućnu adresu, te pružanje usluga pomoći u kući što obuhvaća obavljanje kućanskih poslova, održavanje osobne higijene i zadovoljavanje drugih svakodnevnih potreba osobama kojima je zbog tjelesnog ili mentalnog oštećenja ili trajnih, odnosno privremenih promjena u zdravstvenom stanju, ili starosti, prijeko potrebna ovakva usluga. Uslugu pruža Gradsko društvo Crvenog križa temeljem Ugovora sklopljenog s Gradom Koprivnicom. Dostavu gotovih obroka koristi oko 40 osoba godišnje, a pomoć u kući oko 7 osoba godišnje. Grad Koprivnica financira 100%, odnosno 50% troškova, ovisno o prihodima korisnika. Troškovi se podmiruju na način da se sredstva doznačuju na žiro račun Gradskog društva Crvenog križa Koprivnica, sukladno mjesečnim potraživanjima.

1. **Pomoć za podmirenje troškova odgoja i obrazovanja djece i mladeži**

**Plan: 120.000,00 kuna**

Troškovi prehrane učenika osnovnih škola podmiruju se u visini 50% ili 100% troškova, ovisno o uvjetima utvrđenim Odlukom o socijalnoj skrbi Grada Koprivnice. Pomoć se može ostvariti tijekom cijele školske godine, a o cijeni obroka odlučuju osnovne škole.

Od školske godine 2015./2016. godine učenici srednjih škola s prebivalištem na području Grada Koprivnice, koji ispunjavaju uvjete prema Odluci o socijalnoj skrbi, mogu ostvariti novčanu potporu za pohađanje srednje škole u iznosu od 300,00 kn mjesečno i to pod povoljnijim uvjetima u odnosu na ranije regulirane stipendije iz razloga što nemaju obvezu sklapanja ugovora i vraćanja odobrenih sredstava. Predviđeno je da će ovaj oblik pomoći koristiti 40-ak učenika godišnje.

1. **Pomoć za opremu novorođenog djeteta**

**Plan: 275.000,00 kuna**

Jednokratnim novčanim iznosom od 1.000,00 kn, koji se odobrava za svako novorođeno dijete čiji roditelji ima prebivalište na području Grada Koprivnice. Ovom pomoći pripomaže se roditeljima, odnosno skrbnicima i posvojiteljima u prvim danima skrbi za dijete čime se doprinosi pronatalitetnoj politici Grada.

1. **Božićna darivanja djece i umirovljenika**

**Plan: 284.200,00 kuna**

Odnose se na tradicionalna darivanja povodom božićnih blagdana: darivanje u novcu za djecu poginulih i nestalih hrvatskih branitelja iz Domovinskog rata, darivanje umirovljenika, u novcu, s područja Grada Koprivnice čija mirovina ne prelazi određeni cenzus, te darivanje u naravi, odnosno poklon paketom i dječjom predstavom, za djecu starosti do 15 godina, smještenu u udomiteljskim obiteljima na području Grada Koprivnice, djecu korisnika zajamčene minimalne naknade, oba nezaposlena roditelja, umirovljenika i poljoprivrednika, s prebivalištem na području Grada Koprivnice.

1. **Gradsko društvo Crvenog križa Koprivnica**

**Plan: 450.000,00 kuna**

Planiranim sredstvima iz Proračuna Grada Koprivnice sufinancira se redovna djelatnost Gradskog društva Crvenog križa. Program rada Crvenog križa podijeljen je u nekoliko kategorija. Kroz socijalnu potporu stanovništvu bave se pružanjem pomoći osobama u socijalnoj potrebi te pripremnim radnjama i nabavkom zaliha za djelovanje u izvanrednim uvjetima. Nadalje, kroz zdravstveni program organiziraju akcije dobrovoljnog darivanja krvi, upriličuje se obilježavanje Dana dobrovoljnih darivatelja krvi prijemom kod gradonačelnice, a za darivatelje krvi koji su krv dali minimalno 100 puta (muškarci) i 75 puta (žene) Grad podmiruje troškove ulaznica za Gradske bazene „Cerine“ Koprivnica. U okviru zdravstvenog programa, organiziraju i tečajeve prve pomoći, zdravstveno odgojne programe putem edukacijskih seminara i predavanja, te se radi na prevenciji ovisnosti putem distribucije promidžbenih materijala preko voditelja mladeži Crvenog križa koji u svojim skupinama obrađuju određene teme. U Crvenom križu djeluje i Savjetovalište za prevenciju prekomjerne tjelesne težine. Jedna od najstarijih djelatnosti je i služba traženja. Zatim, preko programa Mladež Crvenog križa sudjeluje se na natjecanjima mladeži, a provodi se i program zdravstvenog odgoja i pomoć zajednici cilj kojeg je okupljanje što većeg broja mladih, prvenstveno osnovnoškolaca, te se svake godine u Tjednu Hrvatskog Crvenog križa organizira prijem učenika prvih razreda u pomladak Crvenog križa. Osnovana je i Terenska jedinica mladeži Crvenog križa srednjih škola koja sudjeluje u događanjima u okviru Gradskog društva. Kroz program socijalnog rada provodi se tradicionalna sabirna akcija „Solidarnost na djelu“, zatim se pružaju usluge pomoći i njege u kući, organiziranje prehrane najpotrebitijima kroz Gradsku kuhinju. Gradsko društvo Crvenog križa provodi i mjere posebne obveze predmet čega je izvršenje odgojne mjere određeni broj sati za maloljetne počinitelje kaznenih djela. Gradsko društvo Crvenog križa u partnerstvu s Gradom Koprivnicom i Udrugom volontera „Rad na dar“, provodi projekt „Socijalna košarica“ u okviru kojeg je, između ostalog, uspostavljena Socijalna samoposluga, te su Sporazumom među navedenim dionicima definirani kriteriji i način dodjele paketa namirnica i higijenskih potrepština građanima u potrebi. Projekt se provodi do veljače 2016. godine.

Za pružanje usluga prehrane u Gradskoj kuhinji i pomoći i njege nemoćnim korisnicima, Grad Koprivnica i Crveni križ regulirali su odnos ugovorima.

1. **Sufinanciranje programa javnih radova**

**Plan: 419.275,00 kuna**

Obuhvaća povremeno i privremeno zapošljavanje teže zapošljivih skupina građana (mladih bez iskustva, osoba s invaliditetom, korisnika zajamčene minimalne naknade, starijih, dugotrajno nezaposlenih, pripadnika romske nacionalne manjine, roditelja više djece…), sukladno mjerama aktivne politike zapošljavanja iz nadležnosti Hrvatskog zavoda za zapošljavanje. Program se provodi u suradnji s Hrvatskim zavodom za zapošljavanje i gradskim tvrtkama.

1. **Sufinanciranje prijevoza željeznicom i autobusom**

**Plan: 114.400,00 kuna**

Odnosi se na sufinanciranje 30 % troškova iznosa cijene pretplatne karte za dnevna putovanja redovitih studenata s područja Grada Koprivnice u željezničkom prometu. Ovaj oblik pomoći koristi je 50 - ak studenata mjesečno. O navedenom sufinanciranju Grad sklapa ugovor s Hrvatskim željeznicama, a studenti ostvaruju pravo dokazujući status i prebivalište prilikom kupnje karte na putničkoj blagajni. Troškovi se podmiruju mjesečno temeljem računa i evidencije korisnika od strane pružatelja usluga.

1. **Sufinanciranje fizikalne terapije u kući**

**Plan: 27.000,00 kuna**

Sufinanciranje fizikalne terapije u kući je socijalna usluga za osobe s invaliditetom kojima, prema preporuci liječnika, nije dovoljna terapija koju godišnje mogu koristiti na teret Hrvatskog zavoda za zdravstveno osiguranje. Kriterije i preporuku za korištenje ovog oblika usluge određuje Koordinacija udruga osoba s invaliditetom koje djeluju na području Grada Koprivnice.

1. **Sufinanciranje troškova prijevoza osoba s invaliditetom**

**Plan: 36.000,00 kuna**

Tijekom 2016. godine nastavlja se sufinanciranje troškova usluge prijevoza osoba s invaliditetom prilagođenim kombijem, a pruža ju Taxi služba „Sunce“. Kriterije i preporuku za korištenje pomoći određuje Koordinacija udruga osoba s invaliditetom koje djeluju na području Grada Koprivnice. Uslugu koristi 20-ak korisnika mjesečno. Troškovi se podmiruju na način da se sredstva odobravaju zaključcima gradonačelnika Grada Koprivnice na mjesečnoj razini, a temeljem ispostavljenih računa i evidencije korisnika od strane pružatelja usluga.

1. **Troškovi stambenog zbrinjavanja stradalnika Domovinskog rata**

**Plan: 110.000,00 kuna**

Utvrđene su javne potrebe koje se odnose na troškove kupovine građevinskih zemljišta i komunalnog opremanja koje uključuje priključenje kućanstva na gradsku komunalnu infrastrukturu i elektropriključke, a snose se i troškovi komunalnog doprinosa. Pravo se osigurava stradalnicima Domovinskog rata, temeljem Zakona o pravima hrvatskih branitelja iz Domovinskog rata i članova njihovih obitelji, koji ostvaruju pravo na dodjelu stambenog kredita, kao i oni koji nisu podnijeli zahtjev za stambeno zbrinjavanje, ako se u posebnom postupku pri nadležnom Ministarstvu utvrdi da ispunjavaju uvjete za ostvarivanje toga prava.

Nadalje ova sredstva utrošiti će se i troškove komunalnog doprinosa za legalizaciju objekata u kojima stanuju branitelji, a za isti su podnijeli zahtjev sukladno zakonskim propisima.

1. **Paketi namirnica i higijenskih potrepština**

**Plan: 40.000,00 kuna**

Odobravaju se građanima u iznimno hitnim situacijama, kada se procijeni da su osnovne životne potrebe samca, obitelji ili pojedinog člana obitelji ugrožene u znatnoj mjeri i potrebno je neodgodivo pružanje pomoći, te povodom blagdana. Temeljem Prijedloga Socijalnog vijeća te diskrecionom ocjenom Upravnog odjela za društvene djelatnosti Grada Koprivnice, građanima u definiranim situacijama može se odobriti paket, te ga se upućuje u Gradsko društvo Crvenog križa gdje su paketi pohranjeni.

1. **Podmirenje troškova pomoći u prehrani**

**Plan: 460.000,00 kuna**

Obuhvaća pomoću prehrani u kuhinji Gradskog društva Crvenog križa Koprivnica koju koristi oko 130 građana godišnje koji zbog svojih psihofizičkih sposobnosti, nezadovoljavajućih stambenih uvjeta ili drugih nepovoljnih okolnosti nisu u mogućnosti sami pripremati obroke. Grad Koprivnica financira 100%, odnosno 50% troškova, ovisno o prihodima korisnika, a pravo se ostvaruje jednim obrokom dnevno u Gradskoj kuhinji ili dostavom obroka u kuću, ovisno o zdravstvenom stanju korisnika. Međusobni odnos Grada Koprivnice i pružatelja usluge reguliran je ugovorom, a troškovi se podmiruju na način da se sredstva doznačuju na žiro račun Gradskog društva Crvenog križa Koprivnica, sukladno mjesečnim potraživanjima.

1. **Jednokratna pomoć**

**Plan:160.000,00 kuna[[1]](#footnote-1)**

Socijalno vijeće Grada Koprivnice, sukladno Pravilniku o odobrenju jednokratnih pomoći, predlaže gradonačelnici Grada Koprivnice raspodjelu jednokratnih pomoći korisnicima socijalne skrbi koji nisu u mogućnosti djelomično ili u cijelosti podmiriti osnovne životne potrebe, a obratili su se Gradu Koprivnici za pomoć. Odobrava se u novcu ili naravi, a najvećim dijelom se koristi za podmirenje troškova stanovanja, odgoja i obrazovanja djece, te liječenja. Prosječno se godišnje razmatra oko 260 zahtjeva građana, od čega se oko 90% zahtjeva rješava u korist podnositelja zahtjeva. Za određeni broj zahtjeva korisnika koji se nalaze u iznimno teškim životnim prilikama i gdje je potrebna mjera hitne socijalne zaštite, sredstva se odobravaju zaključkom Gradonačelnice, na prijedlog Upravnog odjela za društvene djelatnosti Grada Koprivnice.

1. **ZDRAVSTVO**

Javnozdravstvene potrebe Grad Koprivnica utvrđuje temeljem potreba iskazanih od strane pružatelja zdravstvenih usluga, ali i građana te udruga građana koje aktivno sudjeluju u realizaciji ovog programa detektiranjem problema, utvrđivanjem potreba, davanjem inicijativa, ali i izravnim provođenjem programa i projekata.

Naglasak je na prevenciji, te edukaciji građana i aktivnom sudjelovanju u brizi za vlastito zdravlje, kao i promicanju aktivnog i zdravog načina života i prehrane, sa ciljem stvaranja zdravog stila življenja. Aktivnosti su posebno usmjerene djeci i mladima, starijim osobama i osobama s invaliditetom.

Sukladno svojim ovlastima Grad Koprivnica doprinosi i poboljšanju pružanja zdravstvenih usluga iniciranjem i realizacijom nabave medicinskih pomagala i opreme, uz humanitarnu potporu građana.

U provođenju ovog programa Grad Koprivnica surađuje s Domom zdravlja Koprivničko - križevačke županije, ambulantama primarne zdravstvene zaštite i specijalističkim ambulantama, Hrvatskim zavodom za javno zdravstvo Koprivničko-križevačke županije, te udrugama građana i pojedincima.

Mjere koje Grad Koprivnica poduzima u području podmirenja javnih potreba u zdravstvu odnose se na sljedeće:

1. **Sufinanciranje projekta „Zdravi grad“**

**Plan: 167.000,00 kuna**

Projekt Europskog odjela Svjetske zdravstvene organizacije (EuWHO) "Zdravi grad" dugoročni je međunarodni razvojni projekt kojem je cilj postaviti zdravlje pri samom vrhu dnevnog reda političkih čimbenika u europskim gradovima i promicati sveobuhvatne lokalne strategije za zdravlje i održivi razvoj zasnovane na principima i dugoročnim ciljevima strategija "Zdravlje za sve za 21. stoljeće" i "Lokalni dnevni red za 21. stoljeće". Kao član Hrvatske mreže „Zdravih gradova“, Grad Koprivnica ima, između ostalog, zadaću podupirati programe i projekte očuvanja i unaprjeđenja zdravlja građana, poboljšanja zdravstvenih i rekreativnih usluga. U okviru ovog projekta godišnje se sufinancira oko 20 programa i projekata ustanova, udruga građana, te drugih pravnih i fizičkih osoba, iz područja kako slijedi: osobno zdravlje, zdravlje djece i mladih, kvaliteta života starijih osoba, kvaliteta života osoba s invaliditetom, obitelj i zdravlje, okoliš i zdravlje, zdravo urbano planiranje, rekreacija i tjelesna aktivnost, cjeloživotno učenje – zdravstvena pismenost, ravnopravnost spolova, razvoje demokratske prakse sudjelovanja i razvoj zajednice i volonterstvo. U planu je tijekom 2016. godine u suradnji s Hrvatskom mrežom „Zdravih gradova“ izraditi gradsku sliku zdravlja i gradski plan za zdravlje.

1. **Sufinanciranje troškova liječenja**

**Plan: 60.000,00 kuna**

U suradnji sa Zavodom za javno zdravstvo Koprivničko - križevačke županije, ginekolozima i liječnicima školske medicine, u osnovnim školama provode se predavanja sa ciljem osvješćivanja roditelja i upoznavanja djevojčica sedmih i osmih razreda s posljedicama HPV infekcije, koja u konačnici može dovesti i do razvoja raka. Po evidentiranju zainteresiranih roditelja, Zavod za javno zdravstvo provodi javnu nabavu cjepiva, te organizira cijepljenje konačni cilj kojeg je smanjiti broj žena koje će oboljeti o raka vrata maternice. Grad Koprivnica, po ispostavljenim računima i evidenciji procijepljene djece, doznačuje sredstva Zavodu za javno zdravstvo Koprivničko-križevačke županije.

Korisnicima socijalne skrbi narušenog zdravstvenog stanja pomaže se u podmirenju nabavke lijekova, sufinanciranju troškova liječenja, podmirenju dijela troškova nabave ortopedskih pomagala kroz jednokratne pomoći, a sukladno ukazanoj potrebi.

U dosadašnjoj praksi provođenja određenih programa i projekata udruga osoba s invaliditetom, plivanje se pokazalo veoma korisnom preventivnom, terapeutskom, rehabilitacijskom i socijalizacijskom aktivnošću, a s obzirom i na blizinu Gradskih bazena „Cerine“, znatan broj osoba s invaliditetom koristi usluge bazena. S obzirom na navedeno gradonačelnica je zaključkom definirala uvjete za ostvarivanje prava na rekreatvino korištenje Gradskih bazena „Cerine“, a osim osoba s invaliditetom i osoba koje radi narušenog zdravlja ostvaruju prava na doplatak za pomoć i njegu i osobnu invalidninu sukladno propisima iz domene socijalne skrbi, ovo pravo mogu ostvariti i dobrovoljni darivateljima krvi koji su darivali krv najmanje 100 puta (muškarci) i 75 puta (žene), jer se smatra važnim da im se radi očuvanja zdravlja i prevencije oboljenja omogući ovaj vid rekreacije.

Tijekom 2015. godine Odlukom o socijalnoj skrbi definiran je novi oblik pomoći pod nazivom pravo na pomoć za podmirenje troškova liječenja. Isto mogu ostvariti korisnici s dijagnosticiranim rijetkim i za život opasnim bolestima, pod Odlukom utvrđenim uvjetima, a pod pojmom liječenje podrazumijeva se dijagnosticiranje, medicinski zahvati, terapija i rehabilitacija. Pomoć odobrava gradonačelnik, u novcu ili naravi, temeljem prethodno provedenog ispitnog postupka i prijedloga posebnog povjerenstva koje utvrđuje nužan oblik liječenja.

1. **Podrška obiteljima djece s (po)teškoćama u razvoju**

**Plan: 54.500,00 kuna**

Tijekom 2015. godine imenovan je Stručni tim za pružanje podrške roditeljima predškolske djece s teškoćama u razvoju Grada Koprivnice u svojstvu radnog tijelo gradonačelnice osnovanog u svrhu provođenja Programa radionica s roditeljima djece s teškoćama u razvoju „Rastimo zajedno Plus“ sa ciljem da se za djecu u dobi do osme godine života koja imaju teškoće u razvoju, neko razvojno odstupanje ili razvojne rizike te dodatne edukacijske potrebe na području Grada Koprivnice stvori poticajno i osnažujuće okruženje u kojem roditelji s voditeljima i s drugim roditeljima razmjenjuju ideje o načinima na koje žive svoje roditeljstvo, upoznaju bolje sebe kao roditelja, prepoznaju učinkovite načine kako se nositi s dodatnim opterećenjima pod kojima žive, prepoznaju načine na koje se odnose prema svom djetetu, doznaju i za druge moguće načine odnošenja prema djetetu, jednako tako, upoznaju se sa znanstvenim stajalištima o poznatoj interakciji roditelja i djeteta, o roditeljstvu na dobrobit djeteta i roditelja. Po završetku drugog ciklusa radionica koji se očekuje u mjesecu prosincu 2015. godine, planirano je proširivanje uloge i zadaće Stručnog tima radi iznimne i neupitne potrebe za proširenjem njihovih usluga i to upravo u području stručnog rada s djecom s razvojnim rizikom ili razvojnim odstupanjem. Plan je pružati socijalne usluge rane intervencije u djetinjstvu, na koji način bi se pružila cjelovita usluga podrške roditeljima predškolske djece s teškoćama u razvoju. Podrška bi bila iz psihološkog, edukacijsko – rehabilitacijskog aspekta te iz aspekta poticanja senzorne integracije. Dio pružanja podrške odvijao bi se u COOR Podravsko sunce (psihološka i terapija senzorne integracije) s obzirom da u navedenoj ustanovi već postoje odgovarajući resursi koji bi se dogovorno mogli koristiti za razvijanje ove socijalne usluge, dok bi se drugi dio pružanja podrške (logopedski i edukacijsko rehabilitacijski rad) obavljao u obliku patronaže tj. u djetetovom domu, kao okolini primarno poznatoj djetetu i samim time djetetu bi se osigurala dodatna sigurnost i sloboda istraživanja prilikom terapijskog rada. U planu je i dodatan rad u vidu sportske terapije pod vodstvom stručnjaka kineziologa i to na Gradskim bazenima „Cerine“.

1. **Pomoć za podmirenje pogrebnih troškova**

**Plan: 15.000,00 kuna**

Ovo pravo obuhvaća troškove pogrebne opreme, troškova pogrebnih usluga, troškove prijevoza posmrtnih ostataka te troškove grobnog mjesta, a podmiruju se za korisnika socijalne skrbi ako nema srodnike ili ima srodnike koji nisu u mogućnosti podmiriti navedene troškove u trenutku smrti korisnica socijalne skrbi. Troškovi se podmiruju temeljem računa nadležnog komunalnog trgovačkog društva te pogrebnog poduzeća. Grad Koprivnica traži povrat sredstava utrošenih za podmirenje pogrebnih troškova od nasljednika utvrđenih u postupku ostavinske rasprave do visine vrijednosti naslijeđene imovine.

**Članak 2.**

Sredstva za financiranje javnih potreba u socijalnoj skrbi i zdravstvu iz članka 1. ovog Programa, planirana su u Proračunu Grada Koprivnice za 2016. godinu.

**Članak 3.**

Ovaj Program objavit će se u Glasniku Grada Koprivnice, a stupa na snagu 1. siječnja 2016. godine.

KLASA: 400-06/15-01/0014

URBROJ:

Koprivnica, 13. studenog 2015.

PREDSJEDNIK:

Zoran Gošek, dipl. ing.

**O B R A Z L O Ž E NJ E**

Temeljem članka 117. Zakona o socijalnoj skrbi („Narodne novine“ broj 157/13, 152/14 i 99/15) jedinice lokalne i područne (regionalne) samouprave dužne su osigurati sredstva za obavljanje djelatnosti socijalne skrbi. Tom djelatnošću osigurava se i ostvaruje pomoć za podmirenje osnovnih životnih potreba socijalno ugroženih i drugih osoba koje one same ili uz pomoć članova obitelji ne mogu zadovoljiti zbog nepovoljnih osobnih, gospodarskih, socijalnih i drugih okolnosti. Polazište Zakona u rješavanju socijalnih problema odnosi se na činjenicu da svatko treba prvenstveno svojim radom, a sukladno gospodarskim uvjetima i vlastitim psihofizičkim potencijalima ili pak imovinom, pridonositi sprečavanju, ublažavanju i otklanjanju vlastite socijalne ugroženosti, kao i socijalne ugroženosti svoje djece, bračnog druga, starih i nemoćnih roditelja, te drugih osoba koje su po važećim normativnim aktima dužni uzdržavati.

Socijalnim programom Grada Koprivnice prikazana je sustavna i solidarna briga i pomoć lokalne samouprave najpotrebitijim građanima - siromašnima, djeci, mladima, starima i nemoćnima, osobama narušenog zdravlja, osobama s invaliditetom, obiteljima s više djece, samcima, stradalnicima Domovinskog rata. Sredstva koja Grad Koprivnica osigurava za ostvarivanje pomoći i pružanje socijalnih usluga većeg su standarda i opsega od onog utvrđenog propisima iz područja socijalne skrbi i zdravstva.

U okviru zdravstvene skrbi Grad Koprivnica financijskom podrškom raznim programima i projektima zdravstvene naravi i promidžbom u medijima doprinosi prevenciji bolesti i očuvanju zdravlja, te edukaciji građana u aktivnom sudjelovanju u brizi za vlastito zdravlje, kao i promicanju aktivnog i zdravog načina života i prehrane, sa ciljem stvaranja zdravog stila življenja svojih građana

Slijedom svega naprijed navedenog, predlaže se Gradskom vijeću Grada Koprivnice donošenje Programa javnih potreba u socijalnoj skrbi i zdravstvu Grada Koprivnice za 2016. godinu.

Nositelj izrade: Predlagatelj:

Upravni odjel za društvene djelatnosti Gradonačelnica

Pročelnica: Kristina Cvitić, dipl. oec. Vesna Želježnjak, dipl. oec.

1. Sredstva namijenjena podmirenju troškova jednokratnih pomoći raspoređena su po stavkama Proračuna Grada Koprivnice, ovisno o obliku pomoći. [↑](#footnote-ref-1)